Virallinen lehti nro C 297 , 15/10/1999 s. 0150



KIRJALLINEN KYSYMYS E-0188/99 esittäjä(t): Angela Sierra González (GUE/NGL) , Pedro Marset Campos (GUE/NGL) ja Laura González Álvarez (GUE/NGL) komissiolle (11. helmikuuta 1999) Aihe: Ydinvoimala Marokossa Äskettäin on julkisuuteen tullut tieto Marokon hallituksen halusta rakentaa ydinvoimala maahansa. Voimala sijaitsisi Marokon länsiosissa kahdensadan kilometrin päässä Kanariansaarista. Tämä olisi Pohjois-Afrikan ensimmäinen ydinvoimala ja tieto sen rakentamisesta on aiheuttanut tiettyä levottomuutta, mikä johtuu tällaisen energianlähteen kehityksestä Marokossa. Tämä laitos olisi kuitenkin tarpeeton, jos kyseisen maan suurta uusiutuvien energianlähteiden potentiaalia kehitettäisiin kelvollisella tavalla. Itse asiassa Kanarian autonomian hallituksen tekniset asiantuntijat ovat tarjonneet apuaan tuulivoimaloiden rakentamiseksi Marokkoon. Uusiutuvien energiavarojen kehittämistä on tuettava Marokossa, jotta sen sosiaalis-taloudellista kehitystä edistettäisiin ja estettäisiin se, että otetaan käyttöön atomienergian kaltaisia energianlähteitä, joilla on epäilemättä negatiivisia ympäristöllisiä ja taloudellisia vaikutuksia. Onko komissio tietoinen Marokon ydinvoimalahankkeesta? Onko komissio tarjonnut mitään teknistä tai taloudellista yhteistyötä tällaisten energiatyyppien kehittämiseksi Marokossa? Onko komissio harkinnut mahdollisuutta tukea uusiutuvien energialähteiden kehittämistä Marokossa ja niitä käyttävien voimaloiden asentamista maahan nykyisten yhteistyövälineiden kautta? Komission jäsenen Manuel Maríninkomission puolesta antama vastaus (10. maaliskuuta 1999) Komissio on tietoinen hankkeesta, joka koskee ydinvoimalan rakentamista Marokon etelärannikon alueella sijaitsevaan Tan-Taniin. Ydinvoimalaa on tarkoitus käyttää suolan poistamiseen merivedestä. Komission tietojen mukaan Marokko ja Kiina ovat allekirjoittaneet hankkeeseen liittyvän sopimuksen joulukuussa 1998. Komissio ei ole tehnyt yhtään ehdotusta, joka liittyisi ydinvoiman käyttöön Marokossa. Komissio on suunnitellut tukevansa Marokon energia-alaa kahdella eri tasolla. Ensiksi komissio on Marokon kanssa tehtyjen kahdenvälisiä kehitysohjelmia koskevien sopimusten myötä käynnistänyt mittavan hankkeen, joka koskee maaseudun hajautettua sähköistämistä sähköenergiaa tuottavan fotovolttisen järjestelmän avulla. Kokonaiskustannuksiltaan noin 14,5 miljoonaan euron hankkeesta 10 miljoonaa euroa kohdistettaisiin ensisijassa epäsuotuisilla alueilla sijaitsevien kylien (douar) sähköistämiseen maan pohjoisissa provinsseissa. Maaseudun hajautettuun sähköistämiseen tähtäävän hankkeen rahoitusehdotus on nyt viimeisteltävänä ja se on määrä esittää jäsenvaltioiden hyväksyttäväksi vuoden 1999 ensimmäisen puoliskon aikana. Sähköistämishankkeen määrärahoilla halutaan erityisesti tukea luontoa säästävien toimenpiteiden kehittämistä. Toiseksi Triesten konferenssin tuloksena annetuissa suosituksissa, jotka ovat osa Euroopan ja Välimeren alueen energia-alan foorumin alueellista ohjelmointia vuosina 1998-2000, mainittiin neljä energiahanketta, jotka voisivat saada Välimeren alueen kolmansien maiden ja yhteisön jäsenvaltioiden yhteisrahoitusta. Nämä neljä hanketta koskevat energiaa ja kaupunkiympäristöä, aurinkoenergian sovelluksia, energiapoliittista koulutusjärjestelmää sekä Välimeren alueen sähköverkkoa. Lisäksi suunnitteilla on kaksi komission kokonaan rahoittamaa hanketta, jotka liittyvät oikeudellisiin ja hallinnollisiin sääntöihin, energia-alan yritysten ajanmukaistamiseen sekä Euroopan ja Välimeren alueen energia-alan foorumin ad hoc -ryhmien tukemiseen (energiapolitiikan, sähkölaitosten verkkojen yhdistämisen ja talousanalyysien alueilla).